A tőröző Lupkovics Dóra bronzérmes
A tőröző Lupkovics Dóra szerezte meg a magyar küldöttség első érmét a I. ifjúsági olimpián Szingapúrban, miután a vasárnapi első versenynapon a harmadik helyen végzett.
A Magyar Olimpiai Bizottság honlapjának beszámolója szerint Lupkovics a negyeddöntőben szlovák riválist győzött le, a négy között viszont négy tussal kikapott orosz ellenfelétől. A bronzért a kanadai Alama Gildie ellen lépett pástra, s 15-10-re nyert.

A úszóknál a 400 m gyors döntőjében Zámbó Balázs hatodik, Bernek Péter pedig nyolcadik lett. Utóbbi a 100 m hát elődöntőjében is érdekelt volt, és biztosan jutott be a hétfői fináléba.

Az esti programban a birkózó Kránitz Adrián az ötödik helyért mérkőzött, és veszített, így a hatodik helyen zárt. A teniszezőknél Babos Tímea után Zsiga Máté is megnyert első meccsét, így ő is továbbjutott.

Magyarországot 19 sportágban összesen 52 sportoló képviseli az I. ifjúsági olimpián, amely augusztus 26-ig tart.
sport